Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 1 Pv 257/15/6613	Žiar nad Hronom, 4.7.2015
EEČ : 2-52-95-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
stíhaného za prečin zanedbania povinnej výživy podľa § 207 ods. 1 Trestného zákona, na tom skutkovom základe, že hoci mu z ustanovenia § 62 a nasledujúcich Zákona o rodine číslo 36/2005 Z.z., v znení neskorších predpisov, vyplýva povinnosť vyživovať svoju dcéru  mal. XXXXX, nar. XXXXX, pričom táto povinnosť mu bola deklarovaná aj rozsudkom Okresného súdu Žiar nad  Hronom sp. zn. 10P 285/2010 zo dňa 27.10.2010, právoplatným dňa 10.11.2010, ktorým bol zaviazaný prispievať na  jej výživu sumou vo výške 85,-€, vždy do 20 -teho dňa v mesiaci vopred k rukám matky XXXXX, nar. XXXXX, trvale bytom XXXXX okr. XXXXX a rozsudkom Okresného súdu Žiar nad  Hronom sp. zn. 8P 336/2011 zo dňa 03.04.2012, právoplatným dňa 10.04.2012, ktorým bol zaviazaný prispievať na  jej výživu sumou vo výške 105,-€, vždy do 15 -teho dňa v mesiaci vopred k rukám matky XXXXX, nar. XXXXX, trvale bytom XXXXX, okr. XXXXX, avšak obvinený si svoju vyživovaciu povinnosť v mieste trvalého bydliska a na miestach kde sa zdržiaval riadne a včas neplnil, čím mu za obdobie od  februára 2015 až do júna 2015 vznikol dlh na výživnom vo výške 420,-€,

lebo zanikla trestnosť činu.

Odôvodnenie:
Uznesením povereného príslušníka OO PZ XXXXX ČVS:XXXXX zo dňa 24.05.2015 bolo začaté trestné stíhanie a súčasne vznesené obvinenie XXXXX za prečin zanedbania povinnej výživy podľa § 207 ods. 1 Trestného zákona, na vyššie uvedenom skutkovom základe.

Vykonaným dokazovaním v prípravnom konaní bolo zistené, že obv. XXXXX je od 01.04.2013 zamestnaný v spolXXXXX XXXXX, pričom mu je vyplácaná  mzda vo výške cca 500,-€ v čistom mesačne. Ďalej bolo zistené, že obv. XXXXX je vlastníkom  nehnuteľnosti - rodinného domu na parc. XXXXX a že je vlastníkom dvoch motorových vozidiel zn. BMW a Jeep Cherokee 2,5 TD Classic.
  
Svedkyňa - poškodená XXXXX uviedla, že XXXXX je povinný zasielať na výživu ich spoločnej dcéry  XXXXX sumu 105,-€ mesačne, pričom toto výživné neposielal od februára 2015 a preto sa rozhodla podať trestné oznámenie. Nakoľo je zamestnaná,  dcéra núdzou netrpí, má všetko čo potrebuje. Ďalej uviedla, že dňa 18.06.2015 jej od XXXXX prišla formou poukážky suma 525,-€, kde je zahrnuté už aj výživné za mesiac jún 2015 a dlh na výživnom tak bol v celom rozsahu doplatený.

Preštudovaním vyšetrovacieho spisu XXXXX bolo zistené, že dlh na výživnom bol uhradený v celom rozsahu a to poštovým poukazom zo dňa 16.06.2015 od odosielateľa XXXXX adresátovi XXXXX vo výške 525,-€. Zároveň bolo z vyšetrovacieho spisu zistené, že neplatenie výživného zo strany obv. XXXXX nemalo trvalo nepriaznivé následky pre jeho dcéru XXXXX.

Podľa § 86 ods. 1 písm. a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Základnou podmienkou zániku trestnosti je skutočnosť, že páchateľ dodatočne splní svoju povinnosť v celom rozsahu. K zániku trestnosti nedôjde, ak povinnosť bola splnená len sčasti.

Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

     Na základe týchto skutočností som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Karin Valentová
prokurátorka